তথ্যবিবরণী নম্বর : ৪৮৯১

পাট শিল্পকে এগিয়ে নিতে পাশে থাকবে জাতীয় শ্রমিক কর্মচারী ঐক্য পরিষদ

ঢাকা, ১১ পৌষ (২৬ ডিসেম্বর) :

পাট শিল্পের চলমান সংকট নিরসন এবং দেশের গুরুত্বপূর্ণ এ শিল্পকে এগিয়ে নিতে পাশে থাকবে জাতীয় শ্রমিক কর্মচারী ঐক্য পরিষদ-স্কপ। স্কপ নেতৃবৃন্দ এ শিল্পকে লাভজনক করতে একটি প্রস্তাবনা শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের হাতে তুলে দেন।

আজ রাজধানীর বিজয়নগরে শ্রম ভবনে শ্রম প্রতিমন্ত্রীর সাথে স্কপ নেতৃবৃন্দের এক মতবিনিময় সভায় তাঁরা এ প্রস্তাবনা তুলে দেন।

শ্রম প্রতিমন্ত্রী পাট শিল্পের এ সংকটময় সময়ে এ ধরনের একটি প্রস্তাবনা উপস্থাপনের জন্য স্কপ নেতৃবৃন্দকে ধন্যবাদ জানান। একই সাথে দেশের ঐতিহ্যবাহী এবং গর্বের এ শিল্পকে লাভজনক করতে সকলকে একসাথে কাজ করার আহ্বান জানান।

স্কপের প্রস্তাবনায় তাঁরা দেখান কিভাবে পাট শিল্পকে লাভজনক করা যাবে এবং শ্রমিক কমানো নয় বরং বাড়ানোর প্রয়োজন হবে। স্কপ নেতৃবৃন্দ এ প্রস্তাবনা নিয়ে প্রধানমন্ত্রী শেখ হাসিনার সাথে সাক্ষাতের আশাবাদ ব্যক্ত করেন। তাঁরা এ প্রস্তাবনা নিয়ে আগামী রবিবার ঢাকা রিপোর্টার্স ইউনিটিতে সাংবাদিক সম্মেলন করবেন বলে জানান।

মতবিনিময় সভায় কলকারখানা ও প্রতিষ্ঠান পরিদর্শন অধিদপ্তরের মহাপরিদর্শক শিবনাথ রায়, শ্রম অধিদপ্তরের মহাপরিচালক একে এম মিজানুর রহমান, জাতীয় শ্রমিক লীগের সভাপতি ফজলুল হক মন্টু, বাংলাদেশ ট্রেড ইউনিয়ন কেন্দ্র এর সভাপতি সহিদুল্লাহ চৌধুরী-সহ এগারো শ্রমিক সংগঠনের সভাপতি এবং সাধারণ সম্পাদক অংশগ্রহণ করেন।

#

আকতারুল/মাহমুদ/মোশারফ/জয়নুল/২০১৯/২১৪০ঘণ্টা

তথ্যবিবরণী নম্বর : ৪৮৯০

শিশুদেরকে আলোকিত মানুষ হিসেবে গড়ে তোলার দায়িত্ব নিতে হবে

--- প্রাথমিক ও গণশিক্ষা প্রতিমন্ত্রী

ঢাকা, ১১ পৌষ (২৬ ডিসেম্বর) :

প্রাথমিক ও গণশিক্ষা প্রতিমন্ত্রী মোঃ জাকির হোসেন বলেছেন, আজকের শিশুরাই আগামী দিনে উন্নত ও সমৃদ্ধ জাতি গঠনের মূল চালিকা শক্তি। তাই তাদেরকে আলোকিত মানুষ হিসেবে গড়ে তোলার দায়িত্ব শিক্ষক সমাজকে নিতে হবে।

প্রতিমন্ত্রী আজ রাজধানীর ডেমরায় পাড়াডগার মান্নান সরকারি প্রাথমিক বিদ্যালয়ে ‘গণিত অলিম্পিয়াড কৌশল প্রয়োগের মাধ্যমে প্রাথমিক শিক্ষার্থীদের গাণিতিক দক্ষতা বৃদ্ধির সম্ভাব্যতা যাচাই’ শীর্ষক প্রকল্পের আওতায় প্রাথমিক গণিত অলিম্পিয়াড ২০১৯ এর ঢাকা পর্যায়ে আয়োজিত গণিত প্রতিযোগিতায় বিজয়ীদের মাঝে পুরস্কার ও সনদ বিতরণ অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠানে বিশেষ অতিথি হিসেবে বক্তৃতা করেন স্থানীয় সংসদ সদস্য আলহাজ হাবিবুর রহমান মোল্লা, প্রাথমিক শিক্ষা অধিদপ্তরের অতিরিক্ত মহাপরিচালক মোঃ আব্দুল মান্নান, প্রাথমিক ও গণশিক্ষা মন্ত্রণালয়ের অতিরিক্ত সচিব রতন চন্দ্র পন্ডিত ও গণিত অলিম্পিয়াড কমিটির সাধারণ সম্পাদক মনির হাসান।

প্রতিমন্ত্রী বলেন, এই প্রকল্পের আওতায় গণিত অলিম্পিয়াড পদ্ধতিতে দেশের ৮০টি বিদ্যালয়ে আনন্দঘন পরিবেশে শিক্ষার্থীদেরকে গণিতে পারদর্শী করে গড়ে তোলা হয়েছে। এতে কোমলমতি শিক্ষার্থীদের গণিত ভীতি দূর হয়েছে, গণিতের প্রতি আগ্রহ বেড়েছে। তিনি আরো বলেন, আগামী বছর থেকে এ পদ্ধতিতে সারা দেশের সকল প্রাথমিক বিদ্যালয়ে শিক্ষার্থীদেরকে গণিত শিক্ষা প্রদান করা হবে।

এর আগে প্রতিমন্ত্রী পাড়াডগার মান্নান সরকারি প্রাথমিক বিদ্যালয় প্রাঙ্গণে নবনির্মিত ৬তলা বিশিষ্ট একাডেমিক ভবনের আনুষ্ঠানিক উদ্বোধন করেন।

#

রবীন্দ্রনাথ/মাহমুদ/রফিকুল/জয়নুল/২০১৯/১৯৩০ঘণ্টা

তথ্যবিবরণী নম্বর : ৪৮৮৯

সন্দ্বীপ চ্যানেলে বয়াবাতি স্থাপন করা হবে

--- নৌপরিবহন প্রতিমন্ত্রী

সন্দ্বীপ (চট্টগ্রাম), ১১ পৌষ (২৬ ডিসেম্বর) :

সন্দ্বীপ জাতীয় বিদ্যুৎ গ্রিডের আওতায় এসেছে, এখানে ইকোনমিক জোন হবে। সন্দ্বীপবাসীর যাতায়াতের সুবিধার্থে রাতে চলাচলের জন্য সন্দ্বীপ চ্যানেলে ১০টি বয়াবাতি স্থাপন করা হবে। প্রধানমন্ত্রী শেখ হাসিনা সন্দ্বীপবাসীর দুঃখ দুর্দশা লাঘবে এসব পদক্ষেপ নিয়েছেন। আগামী ৫ থেকে ১০ বছর পর সন্দ্বীপ অর্থনৈতিক শক্তি হিসেবে দাঁড়িয়ে যাবে।

নৌপরিবহন প্রতিমন্ত্রী খালিদ মাহমুদ চৌধুরী আজ সন্দ্বীপে পূর্ব সন্দ্বীপ বহুমুখী উচ্চ বিদ্যালয়ের সুবর্ণজয়ন্তী অনুষ্ঠানে প্রধান অতিথির বক্তৃতায় এসব কথা বলেন। বিদ্যালয় পরিচালনা পর্ষদের সভাপতি রেজ্জাকুল হায়দার মঞ্জুর সভাপতিত্বে অনুষ্ঠানে অন্যান্যের মধ্যে বক্তব্য রাখেন সংসদ সদস্য মাহফুজুর রহমান মিতা, উপজেলা চেয়ারম্যান মাস্টার শাজাহান বিএ, সুবর্ণজয়ন্তী কমিটির আহ্বায়ক খায়রুল মোস্তফা, অধ্যক্ষ সাইফুদ্দিন মাহমুদ কাজল প্রমুখ।

প্রতিমন্ত্রী বলেন, যাত্রী সাধারণের চলাচলের সুবিধার জন্য সন্দ্বীপের গুপ্তছড়াঘাটে জেটি নির্মিত হচ্ছে। বাউরিয়া ও বাঁশবাড়িয়াঘাটের উন্নয়ন করা হবে। সন্দ্বীপবাসীর নৌযোগাযোগ ব্যবস্থা সাশ্রয়ী করতে পদক্ষেপ নেয়া হবে।

#

জাহাঙ্গীর/মাহমুদ/মোশারফ/জয়নুল/২০১৯/১৯১০ঘণ্টা

তথ্যবিবরণী নম্বর : ৪৮৮৮

গজারিয়াকে বাল্যবিয়ে-মুক্ত উপজেলা ঘোষণা

মুন্সীগঞ্জ, ১১ পৌষ (২৬ ডিসেম্বর) :

মুন্সিগঞ্জ জেলার গজারিয়া উপজেলাকে বাল্যবিয়ে-মুক্ত ঘোষণা করা হয়েছে। মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা প্রধান অতিথি হিসেবে আজ গজারিয়া উপজেলা পরিষদ মিলনায়তনে বিভিন্ন শিক্ষা প্রতিষ্ঠানের শিক্ষার্থী ও অবিভাবকদের উপস্থিতিতে শপথ পাঠ করিয়ে গজারিয়াকে বাল্যবিয়ে-মুক্ত ঘোষণা দেন।

প্রতিমন্ত্রী বলেন, ২০২১ সালের মধ্যে ১৫ বছর বয়সের নিচে বাল্যবিয়ে শূন্যে ও ২০৪১ সালের মধ্যে বাল্যবিয়ে পুরোপুরি বন্ধ করার লক্ষ্যে সরকার কাজ করে যাচ্ছে। তিনি অনুষ্ঠানে উপস্থিত মেয়ে শিক্ষার্থীদের মধ্যে স্যানিটারি প্যাড বিতরণ করেন ও পর্যায়ক্রমে সকল শিক্ষা প্রতিষ্ঠানে বিনামূল্যে স্যানিটারি প্যাড বিতরণের কর্মসূচির ঘোষণা দেন। একই অনুষ্ঠানে তিনি গজারিয়ার কৃতী শিক্ষার্থীদের মধ্যে শিক্ষাবৃত্তি প্রদান করেন।

গজারিয়া উপজেলা প্রশাসন আয়োজিত বাল্যবিয়ে-মুক্ত ঘোষণা অনুষ্ঠানে গজারিয়ায় উপজেলা নির্বাহী কর্মকর্তা হাসান সাদীর সভাপতিত্বে বিশেষ অতিথি ছিলেন মহিলা ও শিশু বিষয়ক মন্ত্রণালয়ের সচিব কামরুন নাহার। মহিলা বিষয়ক অধিদপ্তরের মহাপরিচালক বদরুন নেসা, অতিরিক্ত সচিব ফরিদা ইয়াসমিন, জেলা প্রশাসক মোঃ মনিরুজ্জামান তালুকদার, অতিরিক্ত পুলিশ সুপার আশফাক হোসেনসহ বিভিন্ন পর্যায়ের কর্মকর্তা ও নেতৃবৃন্দ অনুষ্ঠানে উপস্থিত ছিলেন।

#

আলমগীর/মাহমুদ/মোশারফ/জয়নুল/২০১৯/১৮৪৫ঘণ্টা

তথ্যবিবরণী নম্বর : ৪৮৮৭

ধর্মের নামে অনাচার সৃষ্টিকারীদের বিষয়ে সজাগ থাকতে হবে

--- ধর্ম প্রতিমন্ত্রী

সিলেট, ১১ পৌষ (২৬ ডিসেম্বর) :

ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ বলেছেন, সরকার ইসলাম ও মুসলিম উম্মার কল্যাণে নিবেদিত। সারা দেশে জেলা ও উপজেলা পর্যায়ে ৫৬০টি মডেল মসজিদ ও ইসলামিক সাংস্কৃতিক কেন্দ্র নির্মাণ করা হয়েছে। বাংলাদেশের হজযাত্রীদের কল্যাণে নানামুখী ব্যবস্থা গ্রহণের মাধ্যমে হজ ব্যবস্থাপনাকে অনেক সহজ ও নিরাপদ করা হয়েছে।

প্রতিমন্ত্রী আজ সিলেট আল-মদীনা ইন্টারন্যাশনাল ইসলামিক ইনস্টিটিউট কর্তৃক তাঁর সম্মানে আয়োজিত সংবর্ধনা অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী বলেন, ধর্ম মানুষের কল্যাণে কাজ করে। ধর্ম সম্বন্ধে অজ্ঞ ব্যক্তিরাই ধর্মের নামে সমাজে বিশৃঙ্খলা সৃষ্টি করে থাকে। তাই ধর্মকে ব্যবহার করে কেউ যাতে অনাচার সৃষ্টি করতে না পারে সে বিষয়ে সকলকে সজাগ থাকতে হবে।

ইনস্টিটিউটের প্রতিষ্ঠাতা চেয়ারম্যান গোলাম কিবরিয়ার সভাপতিত্ব অনুষ্ঠিত সভায় বিশেষ অতিথি হিসেবে বক্তব্য রাখেন জাতীয় সংসদে ধর্ম বিষয়ক মন্ত্রণালয় সম্পর্কিত স্থায়ী কমিটির সদস্য মাহমুদ উস সামাদ চৌধুরী, সাবেক সংসদ সদস্য সফিকুর রহমান চৌধুরী, যুক্তরাজ্য আওয়ামী লীগের সভাপতি সুলতান শরীফ হোসেন, মাওলানা মুহিব্বুল হক, মাওলানা মুসলেহ উদ্দিন রাজু প্রমুখ।

#

আনোয়ার/মাহমুদ/রফিকুল/জয়নুল/২০১৯/১৮৪০ঘণ্টা

তথ্যবিবরণী নম্বর : ৪৮৮৬

গজারিয়ায় মুক্তিযোদ্ধা স্মৃতিস্তম্ভের উদ্বোধন

মুন্সীগঞ্জ, ১১ পৌষ (২৬ ডিসেম্বর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা প্রধান অতিথি হিসেবে আজ মুন্সিগঞ্জের গজারিয়ার ভবের চরে ঢাকা-চট্রগ্রাম মহাসড়কের পাশে ১৯৭১ সালের ৭ ডিসেম্বর পাকিস্তানি বাহিনীর গুলিতে শহিদ ১২ জন মুক্তিযোদ্ধার স্মৃতির উদ্দেশ্যে নির্মিত ‘মুক্তিযোদ্ধা স্মৃতিস্তম্ভ’ এর উদ্বোধন করেন।

উদ্বোধনকালে প্রতিমন্ত্রী বলেন, গজারিয়া ঢাকার কাছে অবস্থিত হওয়ায় মুক্তিযোদ্ধাদের নিকট সংবাদ ছিল পাক হানাদার বাহিনী যে কোনো সময় গজারিয়া ও নিকটবর্তী বাউসিয়া এলাকায় আক্রমণ করতে পারে। সেই সময় শহিদ মতিউর রহমান জাহাঙ্গীরের নেতৃত্বে মুক্তি বাহিনী ঢাকা-চট্রগ্রাম মহাসড়কের ভবের চরে ঈদগাহ ব্রিজ উড়িয়ে দিতে গেলে হানাদার বাহিনীর সাথে সম্মুখ যুদ্ধে ১২ জন মুক্তিযোদ্ধা শহিদ হন।

প্রতিমন্ত্রী আরো বলেন, গজারিয়া উপজেলায় হানাদার বাহিনী ও রাজাকাররা ১৯৭১ এর ৯ মে ইতিহাসের জঘন্যতম হত্যাযজ্ঞের মাধ্যমে গজারিয়া উপজেলার ১০ গ্রামের ৩শ’ ৬০ নিরীহ গ্রামবাসীকে নির্মমভাবে হত্যা করে। সে সকল শহিদদের কবর ও বধ্যভূমি সংরক্ষণ ও উন্নয়নের কিছু কাজ করা হয়েছে উল্লেখ করে তিনি বলেন, সরকার সকল মুক্তিযোদ্ধার কবর ও গণকবর সংরক্ষণের উদ্যোগ নিয়েছে।

মুন্সীগঞ্জ জেলা প্রশাসক মনিরুজ্জামান তালুকদারে সভাপতিত্বে অনুষ্ঠানে আরো উপস্থিত ছিলেন মহিলা ও শিশু বিষয়ক মন্ত্রণালয়ের সচিব কামরুন নাহার, মহিলা বিষয়ক অধিদপ্তরের মহাপরিচালক বদরুন নেসা, অতিরিক্ত সচিব ফরিদা পারভিন প্রমুখ।

এছাড়া প্রতিমন্ত্রী আজ গজারিয়ায় শহিদ মতিউর রহমান জাহাঙ্গীর স্মৃতি ফুটবল টুর্নামেন্টের উদ্বোধন করেন।

#

আলমগীর/মাহমুদ/রফিকুল/জয়নুল/২০১৯/১৮২৫ঘণ্টা

তথ্যবিবরণী নম্বর: ৪৮৮৫

**নিষ্ঠা ও আন্তরিকতার সাথে চিকিৎসকদেরকে কাজ করতে হবে**

**-কৃষিমন্ত্রী**

ময়মনসিংহ, ১১ পৌষ (২৬ ডিসেম্বর) :

কৃষিমন্ত্রী ড. মোঃ আব্দুর রাজ্জাক বলেছেন, একুশ শতকের চ্যালেঞ্জ মোকাবেলায় সততা, নিষ্ঠা ও আন্তরিকতার সাথে চিকিৎসকদেরকে কাজ করতে হবে।

আজ ময়মনসিংহে বাংলাদেশের একমাত্র কমিউনিটি বেসড মেডিক্যাল কলেজের রজত জয়ন্তী অণুষ্ঠানে কৃষিমন্ত্রী এসব কথা বলেন।

মন্ত্রী বলেন, স্বাধীনতাত্তোর স্বাস্থ্যখাতে সাফল্যের শুরু বঙ্গবন্ধুর হাত ধরে। তিনি ১৯৭৪ সালে ‘জনস্বাস্থ্য পুষ্টি প্রতিষ্ঠান' প্রতিষ্ঠা করেন। ’৭৫ সালের ২৩ এপ্রিল ‘বাংলাদেশ জাতীয় পুষ্টি পরিষদ’ গঠনের আদেশ স্বাক্ষর করেন। তিনি বলেন, ১৯৯৬ সালে ক্ষমতায় এসে বঙ্গবন্ধুকন্যা প্রধানমন্ত্রী শেখ হাসিনা দেশে প্রথম জাতীয় স্বাস্থ্যনীতি প্রণয়ন করেন। প্রতি ৬ হাজার জনগোষ্ঠীর জন্য একটি করে মোট ১৮ হাজার কমিউনিটি ক্লিনিক নির্মাণের কাজ হাতে নেন। মেডিকেল বিশ্ববিদ্যালয় স্থাপনের পাশাপাশি প্রতিষ্ঠা করা হয় কিডনি, ক্যান্সার ও নিউরোসায়েন্সসহ বেশ কয়েকটি বিশেষায়িত হাসপাতাল ও ইনস্টিটিউট।

মন্ত্রী বলেন, গণমুখী স্বাস্থ্যনীতির ধারায় জননেত্রী শেখ হাসিনার নেতৃত্বে একবিংশ শতাব্দীর ঊষালগ্নে স্বাস্থ্যকে জনগণের দোরগোড়ায় পৌঁছে দেওয়ার যে প্রচেষ্টা ২০০৯ সালে শুরু হয় তা গত এগারো বছরে বিকশিত হয়ে বাংলাদেশের স্বাস্থ্যখাতকে নিয়ে গেছে অন্য এক উচ্চতায়। বিশ্বে তা এক মডেল, অনুসরণীয় মানদন্ড। গত ১০ বছরে মা ও শিশুস্বাস্থ্য রক্ষায় প্রাথমিক সেবা প্রদানে বাংলাদেশ প্রশংসনীয় সাফল্য অর্জন করেছে। অর্জন করেছে আন্তর্জাতিক সম্মান, পেয়েছে এমডিজি পুরস্কার, সাউথ সাউথসহ বহু আন্তর্জাতিক পুরস্কার।

রাজধানী ঢাকা থেকে দেশের সব প্রত্যন্ত অঞ্চল পর্যন্ত জালের মতো বিস্তৃত হয়েছে স্বাস্থ্যসেবা কেন্দ্র, এ মন্তব্য করে মন্ত্রী বলেন, ২০১৪ সালের ২৭ মার্চ বিশ্ব স্বাস্থ্য সংস্থা (WHO) বাংলাদেশকে পোলিওমুক্ত অঞ্চল ঘোষণা করে সনদ দিয়েছে। তিনি বলেন, আমরা আজ সুস্থ জাতি হিসেবে অর্থনৈতিক ও সামাজিক উন্নয়ন ঘটিয়ে জাতীয় প্রবৃদ্ধিতে ভূমিকা রাখছি। বিশ্বের ৩ জন সৎ রাট্রনায়কের একজন প্রধানমন্ত্রী শেখ হাসিনা, একথা উল্লেখ করে ড. রাজ্জাক বলেন, তাঁর দূরদর্শিতার কারণে ২০২১ সালের মধ্যে মধ্যম আয়ের দেশ এবং ২০৪১ সালের মধ্যে উন্নত দেশে পরিণত হওয়ার স্বপ্নের বাস্তবায়নের পথে সুস্থ-সবল জাতি গঠনের উদ্দেশ্যে বাংলাদেশের স্বাস্থ্য সেবা অগ্রসর হচ্ছে দ্রুতগতিতে। দেশ আজ উন্নয়নের মহাসড়কে, এই ধারাকে অব্যাহত রাখতে তরুণ সমাজকে এগিয়ে আসতে হবে।

অনুষ্ঠানে সভাপতিত্ব করেন হাসপাতালের সভাপতি অধ্যাপক ডা. মির্জ্জা মানজারুল হক। বিশেষ অতিথি হিসেবে উপস্হিত ছিলেন সমাজ কল্যাণ প্রতিমন্ত্রী মোঃ শরিফ আহমেদ, ময়মনসিংহ সিটি কর্পোরেশনের মেয়র মোঃ ইকরামুল হক টিটু, ময়মনসিংহের স্বাধিনতা চিকিৎসক পরিষদ সভাপতি ডা. মতিউর রহমান এবং জেলা প্রশাসক মোঃ মিজানুর রহমান ।

#

গিয়াস/পরীক্ষিৎ/রেজ্জাকুল/শামীম/২০১৯/১৬২৪২ ঘণ্টা

তথ্যবিবরণী নম্বর: ৪৮৮৪

**নয়াদিল্লীতে বিজিবি-বিএসএফ মহাপরিচালক পর্যায়ের সীমান্ত সম্মেলন শুরু**

ঢাকা, ১১ পৌষ (২৬ ডিসেম্বর) :

বর্ডার গার্ড বাংলাদেশ (বিজিবি) এবং ভারতের বর্ডার সিকিউরিটি ফোর্স (বিএসএফ) এর মধ্যে মহাপরিচালক পর্যায়ে সীমান্ত সমন্বয় সম্মেলন আজ ভারতের নয়াদিল্লীর বিএসএফ সদর দপ্তরে শুরু হয়েছে। বিজিবি মহাপরিচালক মেজর জেনারেল মোঃ সাফিনুল ইসলাম, বিজিবিএম (বার), এনডিসি, পিএসসি এর নেতৃত্বে ১১ সদস্যের বাংলাদেশ প্রতিনিধিদল সম্মেলনে অংশগ্রহণ করছেন। ১৯ সদস্যের ভারতীয় প্রতিনিধিদলের নেতৃত্ব দিচ্ছেন বিএসএফ মহাপরিচালক ভিভেক জোহরী, আইপিএস।

সম্মেলনের উদ্বোধনী দিনে  সীমান্তে নিরস্ত্র বাংলাদেশি নাগরিকদের ওপর গুলি চালানো ও আহত বা হত্যা করা সম্পর্কে প্রতিবাদ জানানো এবং এধরনের কর্মকাণ্ড বন্ধে করনীয় সম্পর্কে আলোচনা হয়।  ভারত থেকে বাংলাদেশে ইয়াবা, ফেনসিডিল, মদ, গাঁজা, হেরোইন, এবং ভায়াগ্রা ও সেনেগ্রাসহ বিভিন্ন প্রকার অবৈধ মাদকদ্রব্যের চোরাচালান রোধ এবং ভারতের অভ্যন্তরে ফেনসিডিলসহ বিভিন্ন নেশাজাতীয় দ্রব্য ও মাদকদ্রব্যের কারখানা ও গুদাম এবং মাদকের চোরাচালান রোধ, মাদক পাচারকারীদের সম্পর্কেও বৈঠকে আলোচনা হয়।

এছাড়া দুই পক্ষের আলোচনায় ভারত থেকে বাংলাদেশে অস্ত্র ও গোলাবারুদ চোরাচালান রোধের পাশাপাশি  বিএসএফ এবং মায়ানমার নাগরিকসহ ভারতীয় নাগরিক কর্তৃক সীমানা লংঘন ও অবৈধ পারাপার বা অনুপ্রবেশ রোধ, সীমান্ত ব্যবস্থাপনা এবং সীমান্ত সম্পর্কিত সমস্যা দ্রুত সমাধানের জন্য ‘কার্যকর সমন্বিত সীমান্ত ব্যবস্থাপনা পরিকল্পনা’ কার্যকরভাবে বাস্তবায়ন এবং  বাংলাদেশ-ভারত সীমান্তে বাংলাদেশ কর্তৃক সীমান্ত সড়ক নির্মাণ সংক্রান্ত বিষয়ও স্থান পায়।

#

শরিফুল/পরীক্ষিৎ/রেজ্জাকুল/শামীম/২০১৯/১৫৪৪ ঘণ্টা

তথ্যবিবরণী নম্বর: ৪৮৮৩

**ফেনীতে নতুন শিল্পনগরী হবে**

**-শিল্প প্রতিমন্ত্রী**

ফেনী, ১১ পৌষ (২৬ ডিসেম্বর) :

বিসিকের অধীনে ১০০ একর জমির ওপর ফেনীতে নতুন একটি শিল্পনগরী স্থাপন করা হবে বলে জানিয়েছেন শিল্প প্রতিমন্ত্রী কামাল আহমেদ মজুমদার। এ লক্ষ্যে বিসিক সদরদপ্তরে দ্রুত প্রস্তাব প্রেরণের জন্য ফেনী বিসিক শিল্পনগরী কর্তৃপক্ষকে নির্দেশনা প্রদান করেছেন প্রতিমন্ত্রী। ফেনী পৌরসভার বাইরে নতুন এই শিল্পনগরী স্থাপন করা হবে বলে তিনি জানান।

আজ ফেনী জেলার ছাগলনাইয়ায় অবস্থিত ফেনী বিসিক শিল্পনগরী পরিদর্শন ও ফেনী বিসিক শিল্প মালিক সমিতির নেতৃবৃন্দের সাথে মতবিনিময়কালে কামাল আহমেদ মজুমদার এ তথ্য জানান। শিল্প নগরীর সহকারী মহাব্যবস্থাপক অরবিন্দ দাস, ফেনী বিসিক শিল্প মালিক সমিতির সভাপতি ড. বেলাল উদ্দিন আহমেদ এসময় উপস্থিত ছিলেন।

প্রতিমন্ত্রী বলেন, বিসিক শিল্পনগরীসমূহে নতুন বিনিয়োগকারী আকৃষ্ট করতে সরকার উদ্যোগ গ্রহণ করেছে। এক্ষেত্রে শিল্প নগরীসমূহে প্লট বরাদ্দের ক্ষেত্রে নারী ও পিছিয়ে পড়া জনগোষ্ঠীর উদ্যোক্তাদের অগ্রাধিকার প্রদান করা হচ্ছে। বিসিক শিল্পনগরীসমূহের শিল্প প্রতিষ্ঠানগুলোর জন্য সকল ধরনের অবকাঠামো ও পরিষেবা সুবিধা নিশ্চিত করার বিষয়ে শিল্পনগরীর কর্মকর্তাদের সবসময় তৎপর থাকার নির্দেশ প্রদান করেন তিনি।

#

মাসুম/পরীক্ষিৎ/রেজ্জাকুল/শামীম/২০১৯/১৫২২ ঘণ্টা

তথ্যবিবরণী নম্বর: ৪৮৮২

**জাতীয় চাঁদ দেখা কমিটির সভা আগামীকাল**

ঢাকা, ১১ পৌষ (২৬ ডিসেম্বর) :

জমাদিউল আউয়াল **মাসের চাঁদ দেখার সংবাদ পর্যালোচনা এবং এ বিষয়ে সিদ্ধান্ত গ্রহণের লক্ষ্যে আগামীকাল** শুক্রবার **সন্ধ্যা ৫.**৪৫ **টায় (বাদ মাগরিব) ইসলামিক ফাউন্ডেশন বায়তুল মুকাররম সভাকক্ষে জাতীয় চাঁদ দেখা কমিটির এক সভা অনুষ্ঠিত হবে।**

**সভায় সভাপতিত্ব করবেন ধর্ম বিষয়ক প্রতিমন্ত্রী ও জাতীয় চাঁদ দেখা কমিটির সভাপতি আলহাজ এডভোকেট শেখ মোঃ আব্দুল্লাহ।**

**বাংলাদেশের আকাশে কোথাও** জমাদিউল আউয়াল **মাসের চাঁদ দেখা গেলে টেলিফোন: ৯৫৫৯৪৯৩, ৯৫৫৫৯৪৭, ৯৫৫৬৪০৭ ও ৯৫৫৮৩৩৭ এবং ফ্যাক্স : ৯৫৬৩৩৯৭ ও ৯৫৫৫৯৫১ নম্বরে অথবা সংশ্লিষ্ট জেলার জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো।**

#

নিজাম/পরীক্ষিৎ/রেজ্জাকুল/শামীম/২০১৯/১৪৫৭ ঘণ্টা

তথ্যবিবরণী নম্বর: ৪৮৮১

**মাধ্যমিক পর্যায়ে রোবটিক্স ল্যাব প্রতিষ্ঠা করা হবে**

**-আইসিটি প্রতিমন্ত্রী**

ঢাকা, ১১ পৌষ (২৬ ডিসেম্বর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, শিক্ষার্থীদেরকে তথ্যপ্রযুক্তি জ্ঞানসমৃদ্ধ করতে পর্যায়ক্রমে দেশের প্রতিটি মাধ্যমিক বিদ্যালয়ে রোবটিক্স ল্যাব প্রতিষ্ঠা করা হবে। শিক্ষার্থীদের রোবটিক্স প্রতিযোগিতায় অংশগ্রহণের আহ্বান জানিয়ে প্রতিমন্ত্রী বলেন, এর মাধ্যমে বিভিন্ন ধরনের প্রযুক্তি বিষয়ে সম্যক ধারণা জন্মায় ।

প্রতিমন্ত্রী গতকাল ঢাকায় ডেফোডিল ইন্টারন্যাশনাল ইউনিভার্সিটি মিলনায়তনে বাংলাদেশ ওপেন সোর্স নেটওয়ার্ক ও ঢাকা বিশ্ববিদ্যালয়ের রোবটিক্স এন্ড মেকাট্রনিক্স ইঞ্জিনিয়ারিং বিভাগের উদ্যোগে ২০১৯ সালে পদক বিজয়ী আন্তর্জাতিক জুনিয়র সায়েন্স অলিম্পিয়াড ও আন্তর্জাতিক রোবট অলিম্পিয়াড দলের সংবর্ধনা অনুষ্ঠানে প্রধান অতিথির বক্তৃতায় এ কথা বলেন।

প্রতিমন্ত্রী বলেন, বিশ্ব চতুর্থ শিল্পবিপ্লবের যুগে প্রবেশ করছে। বাংলাদেশের শিক্ষার্থীরা যদি ফ্রন্টিয়ার টেকনোলজি বিষয়ে পারদর্শী না হতে পারে, আধুনিক বিশ্ব প্রতিযোগিতায় তারা পিছিয়ে পড়বে। বিজ্ঞানমনস্ক জ্ঞানভিত্তিক প্রজন্ম গড়ে তুলতে এবং ইমার্জিং টেকনোলজি বিষয়ে দক্ষ করে তুলতে শেখ হাসিনা ইনস্টিটিউট অভ্ ফ্রন্টিয়ার টেকনোলজি প্রতিষ্ঠা করা হচ্ছে।

বাংলাদেশ রোবট অলিম্পিয়াড এর সভাপতি ও রোবট অলিম্পিয়াডের দলনেতা লাফিফা জামাল, বাংলাদেশ ওপেন সোর্স নেটওয়ার্কর সাধারন সম্পাদক মুনির হাসানসহ অন্যান্য কর্মকর্তাবৃন্দ অনুষ্ঠানে বক্তব্য রাখেন ।

থাইল্যান্ডের চিয়াংমাইয়ে গত ১৬ থেকে ২০ ডিসেম্বর ২১তম আন্তর্জাতিক রোবট অলিম্পিয়াড অনুষ্ঠিত হয় এতে বাংলাদেশ ১টি স্বর্ণ, ২টি সিলভার, ৬টি ব্রোঞ্জ ও ১টি টেকনিক্যাল পদক অর্জন করে। অপরদিকে ৩ থেকে ১১ ডিসেম্বর দোঁহায় আন্তর্জাতিক সায়েন্স অলিম্পিয়াড অনুষ্ঠিত হয়। উক্ত প্রতিযোগিতায় বাংলাদেশ দল ৪টি রোপ্য ও ২টি ব্রোঞ্জ পদক জিতেছে।

#

শহিদুল/পরীক্ষিৎ/রেজ্জাকুল/শামীম/২০১৯/১২২৭ ঘণ্টা